Papersnake/gushiwen huggingface dataset:
送秦文仲归崇明拜祠墓诗
袁华（明代）

维秦氏先，裔本颛帝。玄鸟诞祥，爰洎大费。汤汤洪水，佐禹平治。

赐姓曰嬴，是为柏翳。下逮非子，主马汧渭。厥马蕃息，赏延于世。

助之土田，锡以爵位。自岐徂酆，奄有其地。以国命氏，子孙蹶蹶。

冉相非商，从学洙泗。卒业圣门，身通六艺。三辅万石，汉称循吏。

曰绵曰族，曰举曰系。或栖岩穴，或推孝义。文鸣淮海，肇自观始。

疏派盐城，丁宋之季。南迁海隅，相宅天赐。懿自山父，威仪棣棣。

玉立长身，清庙茂器。授经于方，力求源委。朝斯夕斯，黾勉弗替。

贡于通州，诗冠多士。粤有仲子，才德粹美。肥遁居贞，行端学邃。

蔚彼凤麟，为邦家瑞。讲道乡里，垂四十载。一裘一葛，不事华靡。

高爵荣名，视若敝屣。沈潜理域，仁经义纬。性命道德，经史传记。

孜孜讨论，由内及外。立言垂宪，先正是嗣。后生小子，为所矜式。

殁有门人，孝友表溢。崇川之阳，木栱墓隧。揭示素履，有隆斯碣。

伟哉张君，恂恂岂弟。以仁教养，以德抚字。下车省俗，振举淹滞。

表里旌贤，风化所系。呜呼先生，匪爵而贵。上陈道统，乃白有司。

翼翼新祠，翚映泮水。约承家学，继志述事。兢兢业业，罔敢荒肆。

春雨既濡，勾萌丛萃。顾瞻桑梓，油然孝思。驾言遄归，乘桴海澨。

䲔波砥平，云帆宵济。展墓拜祠，聿脩厥祭。何以将之，旨酒肥彘。

言言高门，列戟周卫。七贵五侯，充车结驷。不学亡术，崇殖货利。

未及百年，子孙皂隶。闻先生之风，胡不少愧。沧溟滔滔，奔流东驶。

有如秦氏，世泽罔既。于千万年，祀事不坠。我作歌诗，昭示来裔。
多丽
吕福生（明代）

夜未央，蛩声一片侵床。漏滴沥、云颓雨咽，谱成半枕凄凉。

空怅望、纤林带月，不堪闻、孤雁啼霜。灯泪红残，香心字冷，难将樽酒倩疏狂。

恨人去，天涯路远，抛却好春光。向只道，相思有梦，毕竟荒唐。

破愁烦、蝇头绣句，花笺印叠鸳鸯。更关情、楼西倚闷，最消魂、灯下凝妆。

月不长圆，花原易落，一时也抵百年长。终凝恋、斜阳衰草，别袂共离觞。

一点点，鲛衫欲湿，界破檀黄。
题竹
杨士奇（明代）

凤池八法笔，写此翠琅玕。六月不知暑，庭中生夏寒。
贺茅止生举第三子
范景文（明代）

荀家才妙诞慈明，蹀躞云驹类所生。旧业留存铜雀研，赐袍剪作铁花绷。

已知瑞国徵三索，但祝成人享太平。河朔恰逢消夏会，欢倾百斗故人情。
句
查道（宋代）

白铜鞮侧花迷坞，解佩江边柳拂青。
春陪相公看花宴会二首
徐凝（唐代）

丞相邀欢事事同，玉箫金管咽东风。

百分春酒莫辞醉，明日的无今日红。

木兰花谢可怜条，远道音书转寂寥。

春去一年春又尽，几回空上望江桥。
舣舟琵琶亭次福士张元龙以诗代柬韵
魏了翁（宋代）

乐天未信果知天，枉为琵琶弦系舡。
须识屈信常事耳，暑寒代序月移躔。
和叠山小姑庙
王奕（元代）

舟如飞叶浪如雷，寄与江神不用猜。
贞士偶因诸老出，两生端为圣门来。
但沿沂水求雩瑟，即返严滩访钓台。
可惜汉江风浪定，矶头不见予卿回。
渡瓜步江
骆宾王（唐代）

捧檄辞幽径，鸣榔下贵洲。惊涛疑跃马，积气似连牛。

月迥寒沙净，风急夜江秋。不学浮云影，他乡空滞留。
襄阳怀古
孙信臣（宋代）

孔明高卧处，庞统旧居时。
遇主龙方起，逢辰骥莫追。
水寺
尹台（明代）

万里秋风吹客衣，江天晚色静霏微。白云水寺蝉孤噪，黄叶山房鹊乱飞。

奉使经年劳馆饩，辞家每夜梦庭闱。燕中始出花犹冻，杨柳今疏客未归。
满江红（己未四月九日会四明窗）
吴潜（宋代）

饤饾残花，也随分、红红白白。缘底事，春才好处，又成轻别。芳草凄迷归路远，子规更叫黄昏月。倚阑干、触处是浓愁，凭谁说。

我不厌，尊箓挈。君莫放，笙歌彻。自河南丞相，有兹宾客。一笑何曾千古换，半醺便觉乾坤窄。怕转头、天际望归舟，江山隔。
三月十七日以檄出行赈贷旬日而复反自州门至老竹自老竹至鹅口复回老竹由乾溪上入浦口汎舟以归得诗十首 其八
赵蕃（宋代）

浦口江头艇子呼，有怀逸兴恐成孤。非斗邮传憎尘土，自爱江山入画图。

峰势宛如神峻拔，瀑痕浑似笔浓枯。顾怜文力孱非敌，剩欲追摹忽已逋。
和胡教授山庵见访归韵
释圆悟（宋代）

因赴山中约，归途带暝痕。
禽声沉众树，人影背孤村。
雾起寒城里，江流古岸根。
行吟多得句，知欲与谁讼。
舟中遇雨
郭印（宋代）

小舟初别岸，一雨送斜风。
点点圆生晕，声声碎打篷。
云山交惨淡，烟树远冥蒙。
有客披蓑坐，凭谁作画工。
自紫阳观至华阳洞，宿侯尊师草堂简同游
李延陵（唐代）

石林媚烟景，句曲盘江甸。南向佳气浓，峰峰遥隐见。

渐临华阳口，微路入葱蒨.七曜悬洞宫，五云抱山殿。

银函意谁发，金液徒堪荐。千载桃花春，秦人深不见。

东溪喜相遇，贞白如会面。青鸟来去闲，红霞朝夕变。

一从化真骨，万里乘飞电。萝月延步虚，松花醉闲宴。

幽人即长往，茂宰应交战。明发归琴堂，知君懒为县。
寄题洪州华林胡氏书斋
魏野（宋代）

江僧昨日到茅斋，曾向华林挂锡来。
因说胡家宗族盛，御书楼对义门台。
玉耳坠金环
赵雍（元代）

乳燕交飞，晓莺轻啭花深处。画堂帘幕卷东风，晴雪飘香絮。犹记当时院宇。悄寒轻、梨花暮雨。绣衾同梦，鸳枕双＊，绿窗低语。春已阑珊，落红飘满西园路。强拈针线解春愁，只是无情绪。无柰年华暗度。黛眉颦、柔肠万缕。章台人远，芳草和烟，萋萋南浦。
北斋
陆游（宋代）

质衣葺北斋，欹壤略撑拄。
窗扉则虚名，聊足度寒暑。
独学无与论，推核实劳苦。
审观古人意，十亦得四五。
无功与子光，相可岂待语。
一床宽有余，高卧听檐雨。
御街行
晁补之（宋代）

双阙齐紫清，驰道直如线。
煌煌尘内客，相逢不相见。
上有高槐尘，下有清涟漪。
朱栏夹两边，贵者中道驰。
借问煌煌子，中道谁行此。
且复就下论，骢马知杂事。
官卑有常度，那得行同路。
相效良独难，且复东西去。
虚舟二首
郭印（宋代）

浮游世界海，无心舟自虚。
簸荡从滔天，不管风涛虞。
和叶广文韵
俞桂（宋代）

入得春来物物饶，翻思湖上短长桥。
去年寒食闲游处，曾把扁舟系柳条。
高宗皇帝韦杜三诗御书赞
岳珂（宋代）

古者赋诗，惟以言志。
或陈卒章，或摭首意。
惟圣秉籙，启于多艰。
北乡之悲，銮舆未还。
岁时雇瞻，雪涕凝竚。
宸毫寄心，亦或有取。
惟唐二臣，一唱一酬。
节物感不，下笔不休。
西清燕閒，念此夐隔。
郁乎居南，凄其望北。
璧跗琅钮，舒卷龙笺。
白云其翔，契阔十年。
臣之管窥，尝读国史。
曹勋衣襟，洪皓幅纸。
或恸或泣，或命以官。
或间持书，或使问安。
玉音琅琅，具记青汗。
宜其注思，感此归雁。
三诗之作，迭写杜韦。
社日二篇，独书前诗。
昭哉圣情，如古之赋。
迄其弗偿，徒切舜慕。
霜露之履，谁无此哀。
此或尼之，谓之何哉。
是帖之传，式媲遗训。
敌忾于王，见者必备。
宫词
杨皇后（宋代）

云影低涵柏子池，秋声轻度万年枝。
要知玉宇凉多少，正是观书乙夜时。
书事
赵蕃（宋代）

东街鼓坎坎，西街鼓冬冬。
市酒倚法禁，椎牛聚群凶。
差事惊父老，狂歌走儿童。
此俗苟不止，斯民始终穷。
代作五首
项安世（宋代）

昼漏如今天共永，寿辰于此数难量。
三千花实桃犹小，五日春秋木未长。
羲宅巧占尧火正，娥宫新学羿弦张。
两轮朝暮无穷照，可怕金乌玉兔忙。
寿尚书意一先生
朱继芳（宋代）

天上麒麟地上行，当年孔释送徐卿。
重来司马儿童喜，初见欧阳老婢惊。
黄道日开经幄霁，紫垣星近履絇明。
本朝宝筴千千岁，似读书人共太平。
赠别刘长卿时赴河南严中丞幕府
严维（唐代）

早见登郎署，同时迹下僚。几年江路永，今去国门遥。

文变骚人体，官移汉帝朝。望山吟度日，接枕话通宵。

万里趋公府，孤帆恨信潮。匡时知已老，圣代耻逃尧。
乌夜啼·离恨远萦杨柳
刘迎（金朝）

离恨远萦杨柳，梦魂长绕梨花。青衫记得章台月，归路玉鞭斜。
青镜啼痕印袖，红墙醉墨笼纱。相逢不尽平生事，春思入琵琶。
抱遗老人书巫峡云涛石屏志
陆仁（元代）

巫山十二多云雨，暮暮朝朝怨神女。江流峡束捲奔涛，几点芙蓉隔洲渚。

白云自飞明月高，黄牛滟滪争雄豪。峡口犹思弭征棹，霜寒夜听惊猿号。

君家石屏何处得，冥冥造化春无迹。却怜宋玉老多才，望断阳台楚天碧。
燕蓊花
李郢（唐代）

十二街中何限草，燕蓊尽欲占残春。

黄花扑地无穷极，愁杀江南去住人。
摩诃池宴
武元衡（唐代）

摩诃池上春光早，爱水看花日日来。秾李雪开歌扇掩，

绿杨风动舞腰回。芜台事往空留恨，金谷时危悟惜才。

昼短欲将清夜继，西园自有月裴回。
峨眉峰
蒋之奇（宋代）

翠黛轻拖促晓妆，云归鬟岫鬓苍苍。道人欲识普贤面，西蜀重烧十愿香。
次韵酬率翁
方岳（宋代）

但得清溪裹草堂，溪头山色有炎凉。
秋崖一出四年矣，想见松花满石床。
赋四相诗。中书令汉阳王张柬之
皇甫澈（唐代）

周历革元命，天步值艰阻。烈烈张汉阳，左袒清诸武。

休明神器正，文物旧仪睹。南向翊大君，西宫朝圣母。

茂勋镂钟鼎，鸿劳食茅土。至今称五王，卓立迈万古。
花时遍游诸家园
陆游（宋代）

为爱名花抵死狂，只愁风日损红芳。
绿章夜奏通明殿，乞借春阴护海棠。
高开国挽诗
魏了翁（宋代）

并游英俊半归泉，何事夫君又弱焉。
廉退风标留万口，勤劳心事入尘编。
团团故步八千石，落落浮名四十年。
除地江东肤使在，一时旧话几谁传。
抵北新桥
董嗣杲（宋代）

指出飞梁是北新，羁怀冰释返吾真。
归逢乡井心才稳，羞对湖山迹已陈。
彻钥要芟三径草，怀人空睨一汀苹。
满头残发凝霜腻，达旦梳云却爱频。
次韵郭
周紫芝（宋代）

香严参鼻观，可受郢人斤。谁能论许事，且炷松炉薰。

借此沈水力，侑我棐几文。小阁亦窈窕，青烟散敷纷。

与人共婆娑，此意良殷勤。恨无博山赋，可写蜀锦纹。

老人住江东，来作江西云。江湖渺归思，先弟无馀芬。

焚香此幽事，此外何所欣。如人嗜昌歜，岂复思膻荤。

令君出新语，种学窥多闻。但恐燕寝句，颇惭韦使君。

更当宿残火，薄雾看氤氲。
梦西湖
石宝（明代）

山灵有宿约，寤寐应未爽。高韵摆尘俗，幽思入无象。

分明桃花潭，春水增十丈。迟回虎穴傍，展转不可上。

平生志多违，万事一怅惘。出门见明月，悠悠兴深往。
济北道中
丁绍仪（清代）

草枯平野净，歧路益纷纷。古木森如棘，遥山淡入云。

风沙旋不定，鸡犬静无闻。何限劳人意，行行又夕曛。
次韵游龙门十绝
洪咨夔（宋代）

飞泉溅雪林华湿，盘石生云古藓乾。
早着些词招隐去，泰山有贼脍人肝。
性慵
黄希旦（宋代）

性佣人事拙，思向远山居。欲得是非少，先宜来往疏。

善邻惟水竹，良友秪琴书。冷淡生涯外，逍遥一室虚。
奉送王相公缙
韩翃（唐代）

黄阁开帷幄，丹墀侍冕旒。位高汤左相，权总汉诸侯。

不改周南化，仍分赵北忧。双旌过易水，千骑入幽州。

塞草连天暮，边风动地秋。无因随远道，结束佩吴钩。
高阳台
李岳瑞（清代）

度柳风尖，拚风雨猛，流年容易春深。乍卷帘衣，后堂芳树愔愔。

天涯处处生芳草，甚东风、偏长红心。懒追寻。香冷金炉，徽冷瑶琴。

春来无限悲秋感，恰今宵酒醒，月上花阴。凤纸收将，相思枉托青禽。

秋眸早割柔肠断，况香桃、瘦骨而今。最难禁。绣户萧萧，虚幌沈沈。
即事五首 其二
吕陶（宋代）

闭门可以罗雀，垂钓何必求鱼。有耳倦闻俗事，无心更读閒书。
百堂寺
韦骧（宋代）

巍峨江之干，故迹百堂寺。寺垫徙于旁，遗构十一二。

百堂依岩崖，像貌宛以备。间虽或彫缺，亦足起敬畏。

江流几浅深，江木几荣悴。舟车日往还，兴寝谁复议。

炉香有馀烬，无乃妄侥觊。独叹镌凿功，绵历何所自。
僧伽歌
李白（唐代）

真僧法号号僧伽，有时与我论三车。问言诵咒几千遍，

口道恒河沙复沙。此僧本住南天竺，为法头陀来此国。

戒得长天秋月明，心如世上青莲色。意清净，貌棱棱。

亦不减，亦不增。瓶里千年铁柱骨，手中万岁胡孙藤。

嗟予落魄江淮久，罕遇真僧说空有。一言散尽波罗夷，

再礼浑除犯轻垢。
重修晴川阁
熊伯龙（清代）

雕栏玉柱入长空，槛外帆樯万里通。春水远来巴子国，雄风高压楚王宫。

凤凰欲下箫谁引，鹦鹉无言赋独工。直拟凭虚驰八极，云霄何日羽毛丰。
野水孤舟
梁栋（宋代）

前村雨过溪流乱，行路迷漫都间断。
孤洲尽日少人来，小舟系在垂杨岸。
主人空有济川心，坐见门前水日深。
袖手归来茅屋下，任他鸥鸟自浮沉。
同曹泰宇赋宝化凤花二首
戴表元（宋代）

花开难得年年看，住近须还日日来。
古壁危阑自颜色，不烦高筑凤皇台。
秋蛩
雍裕之（唐代）

雨绝苍苔地，月斜青草阶。蛩鸣谁不怨，况是正离怀。
句
李斯立（宋代）

岩溜连云冻，溪梅带雪香。
有意峰峦千嶂出，无名花草百般香。
题中条静观（侯道华上升处）
郑遨（唐代）

松顶留衣上玉霄，永传异迹在中条。

不知揖遍诸仙否，欲请还丹问昨宵。
桐江夜泊
吴扩（明代）

系舟人语静，纤月映江波。
木叶秋交下，山烟晚更多。
隔云孤磬杳，照水一萤过。
渔子间相狎，中宵发浩歌。
鸿门宴
司马迁（两汉）

行略定秦地。函谷关有兵守关，不得入。又闻沛公已破咸阳，项羽大怒，使当阳君等击关。项羽遂入，至于戏西。沛公军霸上，未得与项羽相见。沛公左司马曹无伤，使人言于项羽曰：“沛公欲王关中，使子婴为相，珍宝尽有之。”项羽大怒曰：“旦日飨士卒，为击破沛公军！”当是时，项羽兵四十万，在新丰鸿门；沛公兵十万，在霸上。范增说项羽曰：“沛公居山东时，贪于财货，好美姬。今入关，财物无所取，妇女无所幸，此其志不在小。吾令人望其气，皆为龙虎，成五采，此天子气也。急击勿失！”

楚左尹项伯者，项羽季父也，素善留侯张良。张良是时从沛公，项伯乃夜驰之沛公军，私见张良，具告以事，欲呼张良与俱去，曰：“毋从俱死也。”张良曰：“臣为韩王送沛公，沛公今事有急，亡去不义，不可不语。”良乃入，具告沛公。沛公大惊，曰：“为之奈何？”张良曰：“谁为大王为此计者？”曰：“鲰生说我曰：‘距关，毋内诸侯，秦地可尽王也。’故听之。”良曰：“料大王士卒足以当项王乎？”沛公默然，曰：“固不如也。且为之奈何？”张良曰：“请往谓项伯，言沛公不敢背项王也。”沛公曰：“君安与项伯有故？”张良曰：“秦时与臣游，项伯杀人，臣活之。今事有急，故幸来告良。”沛公曰：“孰与君少长？”良曰：“长于臣。”沛公曰：“君为我呼入，吾得兄事之。”张良出，要项伯。项伯即入见沛公。沛公奉卮酒为寿，约为婚姻，曰：“吾入关，秋毫不敢有所近，籍吏民，封府库，而待将军。所以遣将守关者，备他盗之出入与非常也。日夜望将军至，岂敢反乎！愿伯具言臣之不敢倍德也。”项伯许诺，谓沛公曰：“旦日不可不蚤自来谢项王。”沛公曰：“诺。”于是项伯复夜去，至军中，具以沛公言报项王，因言曰：“沛公不先破关中，公岂敢入乎？今人有大功而击之，不义也。不如因善遇之。”项王许诺。

沛公旦日从百余骑来见项王，至鸿门，谢曰：“臣与将军戮力而攻秦，将军战河北，臣战河南，然不自意能先入关破秦，得复见将军于此。今者有小人之言，令将军与臣有郤。”项王曰：“此沛公左司马曹无伤言之。不然，籍何以至此？”项王即日因留沛公与饮。项王、项伯东向坐，亚父南向坐，——亚父者，范增也；沛公北向坐；张良西向侍。范增数目项王，举所佩玉玦以示之者三，项王默然不应。范增起，出，召项庄，谓曰：“君王为人不忍。若入前为寿，寿毕，请以剑舞，因击沛公于坐，杀之。不者，若属皆且为所虏。”庄则入为寿。寿毕，曰：“君王与沛公饮，军中无以为乐，请以剑舞。”项王曰：“诺。”项庄拔剑起舞，项伯亦拔剑起舞，常以身翼蔽沛公，庄不得击。

于是张良至军门见樊哙。樊哙曰：“今日之事何如？”良曰：“甚急！今者项庄拔剑舞，其意常在沛公也。”哙曰：“此迫矣！臣请入，与之同命。”哙即带剑拥盾入军门。交戟之卫士欲止不内，樊哙侧其盾以撞，卫士仆地，哙遂入，披帷西向立，瞋目视项王，头发上指，目眦尽裂。项王按剑而跽曰：“客何为者？”张良曰：“沛公之参乘樊哙者也。”项王曰：“壮士！赐之卮酒。”则与斗卮酒。哙拜谢，起，立而饮之。项王曰：“赐之彘肩。”则与一生彘肩。樊哙覆其盾于地，加彘肩上，拔剑切而啖之。项王曰：“壮士！能复饮乎？”樊哙曰：“臣死且不避，卮酒安足辞！夫秦王有虎狼之心，杀人如不能举，刑人如恐不胜，天下皆叛之。怀王与诸将约曰：‘先破秦入咸阳者王之。’今沛公先破秦入咸阳，毫毛不敢有所近，封闭宫室，还军霸上，以待大王来。故遣将守关者，备他盗出入与非常也。劳苦而功高如此，未有封侯之赏，而听细说，欲诛有功之人，此亡秦之续耳。窃为大王不取也！”项王未有以应，曰：“坐。”樊哙从良坐。坐须臾，沛公起如厕，因招樊哙出。

沛公已出，项王使都尉陈平召沛公。沛公曰：“今者出，未辞也，为之奈何？”樊哙曰：“大行不顾细谨，大礼不辞小让。如今人方为刀俎，我为鱼肉，何辞为？”于是遂去。乃令张良留谢。良问曰：“大王来何操？”曰：“我持白璧一双，欲献项王，玉斗一双，欲与亚父。会其怒，不敢献。公为我献之。”张良曰：“谨诺。”当是时，项王军在鸿门下，沛公军在霸上，相去四十里。沛公则置车骑，脱身独骑，与樊哙、夏侯婴、靳强、纪信等四人持剑盾步走，从郦山下，道芷阳间行。沛公谓张良曰：“从此道至吾军，不过二十里耳。度我至军中，公乃入。”

沛公已去，间至军中。张良入谢，曰：“沛公不胜杯杓，不能辞。谨使臣良奉白璧一双，再拜献大王足下，玉斗一双，再拜奉大将军足下。”项王曰：“沛公安在？”良曰：“闻大王有意督过之，脱身独去，已至军矣。”项王则受璧，置之坐上。亚父受玉斗，置之地，拔剑撞而破之，曰：“唉！竖子不足与谋。夺项王天下者必沛公也。吾属今为之虏矣！”

沛公至军，立诛杀曹无伤。
次韵子瞻病中游虎跑泉僧舍二首
苏辙（宋代）

扫地开门松桧香，僧家长夏亦清凉。
公庭多事久来厌，净处安眠计甚长。
修竹填窗藤簟绿，白莲当户石盆方。
香厨晚饭红粳熟，忽忆烹鸡田舍尝。
涧谷新晴草木香，野情萧散自生凉。
雨添山色翠将溜，日转松阴晚更长。
病客独来唯有睡，游僧相见亦它方。
还家烦热都消尽，不信医王与药尝。
林泉怡性歌为东晖上人作
觉澄（明代）

伽黎分付参玄人，水边林下颐天真。须就松间结茅屋，竟无闲事劳精神。

碧草苍苔净如洗，却教何处飞红尘。占得白云万馀亩，山猿野鸟来相亲。

林泉行长镵，独荷寻黄精。云路迢迢过桥去，琅然耳畔喧溪声。

林泉住清幽，正是安身处。人皆热恼我清凉，心空环绕旃檀树。

林泉坐忽见，光阴弹指过。道人乐道绝思惟，对景不觉蒲团破。

林泉卧梦里，惺惺能几个？满天霜雪闻晨钟，㘞地一声枕子堕。

威仪寂静谁能收，任他法性常周流。极尽玄微是何物，揭开宇宙舒双眸。

明月堂前度九夏，太阳门下经三秋。妙夺饥人口中食，田夫手内驱耕牛。

临济儿孙要如此，若也颟顸难挂齿。一喝当机宾主分，迥脱罗笼无定止。

万象之中独露身，掇转山河归自己。虚舟纵浪任悠悠，夜深棹入芦花里。

碧眼胡僧没处寻，体露堂堂元是你。大千沙界掌中观，何啻林泉而已矣。
雍熙享先农六首
佚名（隋代）

祀惟古典，食乃民天。
歆兹洁祀，以应祈年。
下戒坛将至潭柘马上同士奇联句二首 其一
玄烨（清代）

岭腹层层小径斜，穿云陟尽石㟏岈。

涧中草屋流泉绕，万匹龙骧拥翠华。
丁未春五首
刘克庄（宋代）

端平淳祐两匆匆，过眼光阴掣电同。
六十一翁无出理，孤山长寄梦魂中。
送山伯良佐东归以务道期息涂为韵 其四
吕本中（宋代）

昔我同学生，文字虎而翼。仲弟最多才，去以六月息。

自吾失若人，每语辄气塞。子如求数君，慎莫怪蟊贼。

胸怀但明了，几案付尘黑。
题邹一桂联芳谱即用其韵 其六 金钱　木笔
弘历（清代）

阿堵床头堆任盈，惟欣点笔拥书城。笑他秉烛浑成俗，起早何妨破五更。
题道济上人房
刘商（唐代）

何处营求出世间，心中无事即身闲。

门外水流风叶落，唯将定性对前山。
送李果州
刘宰（宋代）

含香趋汉陛，前席问卖生。
要路须民庸，锦衣聊昼行。
得池阳书
刘克庄（宋代）

出门一步即天涯，何况迢迢隔九华。
汝性慧于灵照□，翁年高九木兰斧。
帛书寄远□□□，□□无凭□□差。
嫁与官人成底事，荆钗只合偶田家。
戏赠馆宾
陈献章（明代）

迟迟岁将暮，戚戚怀故里。馆中饥鼠多，旅食驴儿尾。

垂德于不报，世间宁有此。行李无一钱，还家对妻子。
莆田杂诗二十首 其十七
刘弇（宋代）

傍海千塍稻，由来䆉稏蟠。异时更虐飓，中夕舞惊澜。

竟使鱼鳖有，不堪蛙黾欢。嗟吾无急策，坐视汝凋残。
江上风
皎然（唐代）

江风西复东，飘暴忽何穷。初生虚无际，稍起荡漾中。

应吹夏口樯竿折，定蹙湓城浪花咽。今朝莫怪沙岸明，

昨夜声狂卷成雪。
送吴龙图帅真定
郭祥正（宋代）

读书曾不学腐儒，腐唇烂舌肠焦枯。又不学一诗一赋轻薄子，屑屑场屋名声沽。

西州治邑克肖古令尹，险欲临水投神巫。政成召来御史府，弹駮庸相请赐雷霆诛。

奸邪缩手不敢更侮祖宗法，又荐处士博士登石渠。

富财治水各称任，乃仗斧钺临湘湖。兴学首教士子弟，作碑后吊屈大夫。

明年易节帅瀛莫，铁甲百万秋防胡。公曰承平勿誇武，解藏弓剑宽民租。

诗筒交迎两朝使，镌金刻玉论欢愉。深沈不动若山岳，节制似公谁可俱。

少年天子圣虑远，却顾南国成荒墟。拜公学士往绥抚，曾未期月富民大姓争来居。

秦淮桥倾滞行迈，顷刻指画穷精粗。斩材叠岸役兵校，一物不向民间须。

月光激水夜景午，长虹矫矫当通衢。回思昔人政事美，尽求形像堂中图。

二十二人最豪杰，森森玉树临冰壶。前题姓名后书赞，文章彷佛窥典谟。

昨朝除命下金阙，再备将印严边枢。南民遮道留不得，老幼挽缆相携扶。

愿言早入天朝作丞相，调燮水旱苏寰区。功成异日保身退，西江秋风熟鲈鱼。

犛尾黄雀更珍绝，白糯酿美倾醍醐。醍醐一饮三百盏，琵琶啄木唤舞姝。

舞姝十八如明珠，石榴殷裙蝉翼裾。舞彻轻汗潭香肤，桃花带露燕脂濡。

綵衣班班罗凤雏，问公此乐世有无。此乐世有无，何必更访蓬莱山上神仙都。
鹧鸪天·一醉醒来春又残
晏几道（宋代）

一醉醒来春又残。野棠梨雨泪阑干。玉笙声里鸾空怨，罗幕香中燕未还。
终易散，且长闲。莫教离恨损朱颜。谁堪共展鸳鸯锦，同过西楼此夜寒。
和申瑶翁咏物十四首 其三 花影
邓云霄（明代）

瑶台仙态自重重，色相元来未是空。暂试新妆临晓镜，更怜残照倚东风。

洛神解佩淩波上，巫女行云度峡中。几向雕兰频想像，蛾眉偏爱月如弓。
己卯十月一日至燕越五日罹狴犴有感而赋 其十四
文天祥（宋代）

衮衣坐缧绁，世事亦堪哀。枕外亲炊黍，炉边细画灰。

无人泪垂血，何地骨生苔。风雪江南路，梦中行探梅。
缘识
宋太宗（宋代）

寒销暄盛同天色，花柳逢春谁不惜。
几许人心达久长，光阴知道留难得。
啄木
齐己（唐代）

啄木啄啄，鸣林响壑。
贪心既缘，利嘴斯凿。
有朽百尺，微虫斯宅。
以啄去害，啄更弥剧。
层崖豫章，耸干苍苍。
无纵尔啄，摧我栋梁。
宫词 其七十九
花蕊夫人徐氏（唐代）

小小宫娥到内园，未梳云鬓脸如莲。自从配与夫人后，不使寻花乱入船。
睡香
薛季宣（宋代）

君子夺朱有恶，祖师噩梦寻香。莫问两重公案，且须一曲霓裳。
一字百题示商君祥 其九十五 忍
李俊民（金朝）

气留脐可煖，唾使面自乾。无怨亦无恶，此腹如此宽。
金刚随机无尽颂·究竟无我分第十七
释印肃（宋代）

半夜老猿吟，惊起木观音。
拶著虚空背，相打到天明。
雪中闻墙外鬻鱼菜者，求售之声甚苦，有感三
范成大（宋代）

忧渴焦山业海深，贪渠刀蜜坐成禽。
一身冒雪浑家暖，汝不能诗替汝吟。
即事三首
刘克庄（宋代）

抽簪脱袴满城忙，大半人多在戏场。
膈膊鸡犹金爪距，勃跳狙亦衮衣裳。
湘累无奈众人醉，鲁蜡曾令一国狂。
空巷冶游惟病叟，半窗淡月伴昏黄。
雨夜戏效义山无题 其一
李慈铭（清代）

画帘疏雨隔微尘，独夜房栊易怆神。淡墨罗巾镫畔字，小风铃佩梦中人。

难销碧玉当年恨，留得文箫旧日贫。除却小敷山下路，天涯何处更寻春。
志雁
刘弇（宋代）

东道出海陵，储水得故泺。野雁若烟海，于焉避缯缴。

去来迷春冬，唼喋识领略。于时腊将残，篝火彼童弱。

霜葭扬飞熛，敦迫海风恶。昆陵卷大地，电笑牵霆搏。

翩翩随阳侣，照影起虚愕。呜呼犯蓬勃，腾践剧殒雹。

捎捎青云翮，寒㶼谢寥廓。莫知孰奴王，百万归一爝。

有叟家青溪，三日举不涸。赤肉罗冈陵，腥血洒丛薄。

商人争行钱，烟艇纷飘泊。蓬茨未改故，十倍富前昨。

翻笑任公子，钓鲸沧海角。
木兰花（和何大夫）
陈师道（宋代）

荣光休气天为瑞。道祖当天传宝裔。千年昌运此时逢，四海欢声今日沸。

蒙蒙香雾沾衣腻。漠漠轻寒梅柳细。封人长有祝尧心，从此年年并岁岁。
题义门
方樗（宋代）

大义久不作，颓纲孰能扶。有回万钧力，足起千载愚。

沄沄麟溪上，奕奕君子居。同堂爨不析，已及九世馀。

动必敦孝悌，昭焉遵训谟。有田可以稼，有畦可以蔬。

有琴亦有筑，有诗亦有书。雍雍悦子姓，肃肃严妇姑。

祀飨必诚悫，冠婚礼无踰。济邻屡发廪，致客恒軿车。

一翁垂九十，群从纷前趋。支持屹柱石，淬砺精璠玙。

清朝特旌义，大字标门闾。丰碑妙纪实，赋咏皆鸿儒。

老我愧同里，时陪文字娱。白发映沼沚，清风满襟裾。

高歌一举酒，歌罢仍长吁。末俗见淳朴，岿然真世模。
赵千里画长幅
柯九思（元代）

神区何处有此山，盘回耸峙如髻鬟。安期曾于此鍊液，琼柯郁秀非尘寰。

白云拥户不须掩，紫雾临窗未许关。朱楼缥缈足舒眺，虚亭幽绝时跻攀。

珠帘轻揭青鸾舞，画舸徐牵白鹤还。溪回时有飞琼度，桥迥常凭弄玉扳。

绛桃乱落无人扫，瑶草丛生若个删。山中胜概何可数，流泉㶁㶁空潺湲。

谁能摹写长图好，伯驹笔妙趣自閒。固知作者有深思，展卷情驰未拟还。

先生寤寐何时已，晴窗对阅娱心颜。陶贞白，在何处，胡不同来此中住。

仙家自昔忘岁年，长啸拂衣自来去。
双髻
朱熹（宋代）

绝壑藤萝贮翠烟，水声幽咽乱峰前。行人但说青山好，肠断云间双髻仙。
题王定父淑问堂
周紫芝（宋代）

平生心笑伯州犁，罗织虽工不当威。莫采黄金铸刑鼎，要令青草入圜扉。

于张必大君须记，六蓼先亡事恐非。闻说堂成已无讼，卧看庭树转斜晖。
萍乡
蒋之奇（宋代）

人家白雪中，鸟道青云里。耕斸竞畬田，鱼樵喧会市。

秀出罗霄山，倒流杨岐水。三真不可寻，寥寥忽千祀。

更想用兵时，徘徊甘卓垒。
诗三百三首 其九十
寒山（唐代）

恶趣甚茫茫，冥冥无日光。人间八百岁，未抵半宵长。

此等诸痴子，论情甚可伤。劝君求出离，认取法中王。
自武陵至沅陵道中杂诗十首 其一
何景明（明代）

承明播宸涣，西适蛮夷州。艰哉武陵山，古道何悠悠。

狭谷不容幰，水中无行舟。仰探虎豹窟，俯瞰蛟龙湫。

徘徊迟吾马，中心怀懔忧。脩程尚延亘，我行何时休。
鹳
王令（宋代）

毛羽人将鹤品流，斜阳高处自迟留。
人言杀尔三年旱，应是巢成更不忧。
送杨简迁国子博士
洪迈（宋代）

杨君解墨绶，去作国子师。
邑人十万户，遮道婴儿啼。
曩岁天旱苦，赤地无余遗。
饥殍千百辈，上山争采薇。
采薇有时尽，讵能救工饥。
慨然顾自任，舍我将告谁。
昧爽出厅事，日暮忘旋归。
大家贮陈粟，出糶不敢迟。
偷儿纷狗鼠，锄治如平时。
一意摩手抚，如子得母慈。
明年麰麦登，比屋无流移。
史牒载循吏，于今亲见之。
我亦受一廛，惜哉轻语离。
桥山未迄役，酌饯疎酒卮。
聊述路人颂，持作送君诗。
十可行十颂
释清远（宋代）

拈柴择菜师先匠，进业修身见古人。若到诸方须审实，龙门此法是通津。
满江红·女叶蓂开
赵希蓬（宋代）

女叶蓂开，正祈巧、穿针时节。织女不骖王母驾，谪生名阅。鹤算女旬书宝箓，鹊桥千丈飞银阙。更玳筵、银烛照红妆，神仙列。歌宛转，莺调舌。番舞袖，风回雪。对寿觞频劝，寿星明洁。今日汉宫千岁药，明年唐殿长生月。问班衣、戏彩是何人，蓝袍客。
送尹仲求临邛户掾
李流谦（宋代）

何秘昆峰远，天球自粹温。
掾曹甘蠖屈，僚侣总鲸吞。
子去成三友，公余寄一樽。
沧溟有余沥，犹幸及鴒原。
赵尧生侍御属题万松深处卷子
郑孝胥（清代）

入山恨不深，入林恨不密。苟非达人者，此事殆难必。

去年在京师，恣意寻松栝。一访仁慈寺，数过法源刹。

当时有所咏，出语极哀裂。知音或先觉，果尔国不活。

吾曹当饿死，避世未为洁。流离携短卷，俯仰愧明哲。

云间松层层，屋顶山齾齾。世外多此境，不去定何说？

君今曷自题，遣意向幽绝。梦中闻松涛，洒然解烦热。
留题峡州甘泉寺?姜诗故居?
苏轼（宋代）

轻舟横江来，吊古悲纯孝。
逶迤寻远迹，婉娈见遗貌。
清泉不可挹，涸尽空石窖。
古人飘何之，惟有风竹闹。
行行玩村落，户户悬网罩。
民风坦和平，开户夜无钞。
丛林富笋茹，平野绝虎豹。
嗟哉此乐乡，毋乃姜子教。
偈颂三十六首
释如珙（宋代）

群阴欲去未去之际，一阳欲来未来之时。
楼上钟鸣，堂前鼓响，
凡圣交参，一期事毕。
临潼早发
董新策（清代）

叫晓天鸡寂不闻，红镫影里绝尘氛。人家夜色新丰树，马首秋凉华岳云。

古戍清宵无鼓角，山田俭岁有耕耘。行行渐近三竿日，天远长安望转殷。
广孝寺
王洋（宋代）

前朝缔结梵王宫，秘咒长因乞岁丰。
隆报自惟追广孝，修除真可效臣忠。
为黄晦闻题广雅书院图
曾习经（清代）

当年南极通冠冕，转眼狐鸣篝火丛。马队只今非讲肄，荆榛寒雨又秋风。
念奴娇 中秋饮蕉林书屋，用其年韵，时京师地震不已
徐釚（清代）

九秋刚半，望天边云影，淡烘黄月。擪笛弹丝豪兴减，宛转愁肠凝结。

庾亮楼头，马融帐底，坐等姮娥出。露浓衣冷，应怜照见华发。

徒剩断甃颓垣，六街三市，犹恐巨鳌掣。拚向糟床倾腊酿，齿沁霜桃如雪。

深锁银蟾，浅笼玉兔，不放鲛绡裂。冰轮碾碎，有谁能诉瑶阙。
赠行
赵友直（宋代）

无酒不成别，无诗别不成。
别君诗一首，马上酒三行。
役诚斋
刘过（宋代）

绫衾大入承明直，却把一麾江上来。
云气隔天迷望眼，不堪花落几宫槐。
送李北山归建康
梁栋（宋代）

贫贱有饿死，富贵履危机。
东海不可渔，西山采无薇。
四方已一气，我今将安归。
春初过王仲礼教授小园
曾几（宋代）

幽居倦孤寂，俗驾难追攀。
相携筇九节，径造茅三间。
三卿贫无事，况得独冷官。
衡门静如水，委巷深于山。
自言学为圃，虽小殊可观。
始至度略彴，徐行转阑干。
当阶艺红药，坐待青春还。
春还未数日，草树犹清寒。
殷勤小梅花，一笑冰雪颜。
煮茗当酒醴，言诗替吹弹。
君知静中胜，得此良独难。
相戒勿浪出，黄尘点人冠。
送罗正之年兄出使二浙
吕仲甫（宋代）

锡马恩随汴楫浮，过家身近石桥游。勤劳王事甘胼手，磨琢风骚苦白头。

浙水鱼龙移窟宅，浚郊陂泽变田畴。使君亮直人知少，好笑封侯曲似钩。
桃花
张镃（宋代）

园翁能好客，折赠小春桃。
却为开花少，翻成占格高。
来年红烂漫，绕涧碧周遭。
莫忘阊门外，曾将进浊醪。
舟中简祖显 其一
章甫（宋代）

计拙生无益，时危老可伤。江山双敝屣，诗酒一空囊。

夜雨茆庐破，秋风菊径荒。閒随枕流客，蓑笠钓沧浪。
霅溪夜宴诗（松江神歌）
水神（唐代）

君不见夜来渡口拥千艘，中载万姓之脂膏。

当楼船泛泛于叠浪，恨珠贝又轻于鸿毛。

又不见朝来津亭维一舠，中有一士青其袍。

赴宰邑之良日，任波吼而风号。是知溺名溺利者，

不免为水府之腥臊。
台头寺送宋希元
苏轼（宋代）

相従倾盖只今年，送别南台便黯然。
入夜更歌金缕曲，他时莫忘角弓篇。
（是日，与宋君同栽松寺中。
）三年不顾东邻女，（取宋玉。
）二顷方求负郭田。
（取季子。
）我欲归休君未可，茂先方议劚龙泉。
题魏公辅诗卷
方回（元代）

年少学诗歌，悲欢忌太过。未能全劲瘦，已觉近平和。

嫩檗随时摘，微瑕极力磨。成名待三十，存藁不须多。
正月三日同诸亲从叔祖阁学登宁寿观东西山寻
张镃（宋代）

超旷欣便静，纷哗厌处浓。
客亲非外约，地胜适新逢。
诗兴骖黄鹤，仙情寄赤松。
烟平千万户，此处认歌钟。
和晏相公湖上四首 其一
韩维（宋代）

雾霁山高牖，天寒水落沙。试披深岸草，往往见黄花。
糟蟹
陆游（宋代）

旧交髯簿久相忘，公子相从独味长。
醉死糟丘终不悔，看来端的是无肠。
暮春
赵若槸（宋代）

香透蜂房蝶梦残，一帘新雨又春阑。
柳腰瘦得难禁舞，今夜春风莫更寒。
题仙居县南峰
郭明甫（宋代）

山光竹影交寒辉，下有碧清吹涟漪。
沙痕隐隐白鸟去，石声凿凿扁舟归。
蕙兰发香禅味远，云雾吐秀人家稀。
须知春事不可挽，杜鹃已绕林中飞。
信口十绝 其五
李流谦（宋代）

山僧三十尚童乌，危坐相看一语无。沸鼎可怜鱼欲烂，不知眼底著冰壶。
閒居杂咏三十二首·信
陈淳（宋代）

信以实诸言，於外无妄宣。
要须循尔物，何可背其然。
雪中见梅花二首
李覯（宋代）

品物由来貌取难，共言花卉易凋残。
宁知姑射冰肌侣，也学松筠耐岁寒。
拳毛騧唐太宗所乘马御墨亲题其下
释宝昙（宋代）

太宗自是人中龙，黑闼未当鬼蜮雄。
穀城洺水龙自若，天遣此马收全功。
欻然一举雷电起，智名勇力不入耳。
身当矢石不忍嘶，我宁饮血不饮水。
人间只作拳毛看，谁知忠义事所难。
归来四海一家日，锦茵却覆黄金鞍。
万金赖有不死药，御手摩挲箭痕落。
西风顾影一长鸣，身在天闲意沙漠。
驌驦在御臣的卢，郭家师子诚仆奴。
画师画肉不画骨，权奇无乃天之徒。
宝墨淋漓三十六，几代流传到华屋。
真人固在马不亡，堪愧驽骀费粟。
倪昭卿赋赠叶神童
白玉蟾（宋代）

神童之貌清且奇，神童之道传希夷。
入室三年丹已熟，肌肤绰约光离离。
结缯自覆有余乐，晔晔紫芝堪疗饥。
跳入壶中人莫见，朝游五岳暮瑶池。
有时混世来尘境，短发鬅鬙满面垂。
顷刻龙蛇生笔下，为将高兴寄新诗。
我疑虚静乐山水，来归旧隐挂冠緌。
愿策浮云飞碧落，致身绛阙长相随。
和陶渊明二十首
陈造（宋代）

作计忧患场，贤圣颇中之。
淮乡酒价贱，希复独醒时。
齿发变今昔，抚己万负兹。
清坐挹饮客，辞费未免疑。
客欢我怡然，此戒何妨持。
山花子 立秋
潘榕（清代）

梭样光阴最易抛。庭梧叶又落今朝。欲去闲愁愁不去，在眉梢。

酒胆诗肠都渐病，香心琴尾一般焦。剩有吟魂秋共瘦，那禁销。
严塘经乱书事
郑启（唐代）

尘生宫阙雾濛濛，万骑龙飞幸蜀中。在野傅岩君不梦，

乘轩卫懿鹤何功。虽知四海同盟久，未合中原武备空。

星落夜原妖气满，汉家麟阁待英雄。

梁园皓色月如珪，清景伤时一惨凄。未见山前归牧马，

犹闻江上带征鞞.鲲为鱼队潜鳞困，鹤处鸡群病翅低。

正是四郊多垒日，波涛早晚静鲸鲵。
出哨
陈兆仑（清代）

博带褒衣出木兰，回头未觉赋才难。要将七字欺淫丽，大猎王庭侍可汗。
唐史惟则篆千文帖赞
岳珂（宋代）

籀学在唐，阳冰一夔。
彼秩八音，各有工师。
斯帖之奇，体微而具。
何以譬之，磬襄鼗武。
望春宋公第
毕仲游（宋代）

宋公池馆旧相招，人比青松更后凋。但怪麒麟犹素壁，不知祥凤已丹霄。

宾筵揖让虽分散，儒馆风流未寂寥。不比填门并拥彗，百年才过即声销。
送刁经臣归润州兼寄昙师
梅尧臣（宋代）

古来山林士，一往不复返。
区区世上名，岂毕车自挽。
前有高山危，後有落日晚。
未知所止息，已慕田家饭。
爱君京口归，万事不著眼。
乘马饰鞍辔，乘舟画屋版。
长途与白浪，健驶固莫限。
力殚风定时，各各系岸栈。
寄语老空人，青崖勿锄划。
九曲尼院
黄樵逸（宋代）

曾是衣裳第一人，曲终认得本来身。
多年不作东风梦，闲却蔷薇一架春。
题徐孺子墓
陈炜（宋代）

行藏原有道，出处须见机。忍耻谷危邦，岂若丼蕨薇。

汉道昔云谷，桓灵拥虚器。西日走崦嵫，寸绳岂能系。

济川非无情，中有波涛惊。不见陈与窦，杀身竟何成。

南州坦平地，高遂夷齐志。有齿宁食力，不挂安危事。

党锢任纷纭，安能麋鹿群。束刍千里道，惟哭故人坟。

我遭明盛时，引身非所宜。虽无仲举榻，爱树九龄碑。

宰木扬清风，东湖酿美酒。再拜奠芳樽，閒庭自花柳。
送人及第归海东
张乔（唐代）

东风日边起，草木一时春。自笑中华路，年年送远人。
自暴
李复（宋代）

交际知其心，莫良占辞气。
声音施施然，已拒弗肯至。
忿戾无少容，安能喻美意。
人惧有失言，恝尔绝于世。
诗一首
何颉之（宋代）

长安古碑用乐石，虿尾银钩擅精密。
缺讹横道已足哀，况复镌裁代砖甓。
有如天吴及紫凤，颠倒在衣吁可惜。
寄利宪张充宗司勋
冯山（宋代）

曾言英馆愿重寻，犹记当时恋别心。千里江山劳客思，一年风物又春深。

梦中花发人将老，关外愁生酒不禁。引领使台归未得，且疏怀抱寄知音。
玉堂壁画
宋绶（宋代）

忆昔唐家扃禁地，粉壁曲龙闻曩记。
承明意象今顿还，永与鸾坡为故事。
偈颂十首
释如净（宋代）

深山岩崖问，石头大小答。
崖崩石迸裂，虚空闹聒聒。
寄知止二绝 其二
吕本中（宋代）

竹林还往风流绝，剡县交游气味疏。今代高人多惜费，千金未抵一行书。
词变 三台 其七 变本调
丁澎（清代）

春愁去也谁教，粉袖沾红泪绡。魂断恹恹醒未，雨寒禁怕花朝。
将至临安途中偶成呈表叔陈给事去非
张嵲（宋代）

末契托外亲，夙昔承顾盼。
邓鄙听论诗，房陵共遭乱。
苍黄南山路，大雪将没骭。
事定访田家，山花已如霰。
燃薪代灯烛，新诗仰华绚。
雨余登近岭，春晴集两涧。
仿佛纸坊山，泉石眼中见。
形影一东西，音声阻河县。
驽骀自拘挛，鸿鹄谢羁绊。
俄瞻九天上，更觉斯文焕。
鄙贱集亹深，十年两遭难。
稠重荷顾存，凡庸辱推荐。
穷途感一饭，况此膺深眷。
门墙行欲近，仰止极昏旦。
余生不自意，复得亲谈宴。
存没割中肠，申章泪滂溅。
赵左丞画像
杨杰（宋代）

洪学祠堂写六贤，左丞功业最居先。仪形已在凌烟阁，岂独丹青一郡传。
十三晨起雪晴前言果验用定王台韵赋诗
林用中（宋代）

今朝风日好，抱病起登台。
山色愁无尽，江波去不回。
客怀无老草，节物又疏梅。
且莫催归骑，凭栏理一杯。
和郑国器六首
曹勋（宋代）

老境欣逢世路平，收回神观远逢迎。
五更不复趋双阙，六凿都忘任七情。
红梅 其四
王冕（元代）

翠华影转宜春苑，苑里红梅一夜开。
学士赋诗承赐宴，内官传道首绯来。
梁王坐上赋无云雨
杜荀鹤（唐代）

同是乾坤事不同，雨丝飞洒日轮中。

若教阴朗长相似，争表梁王造化功。
次韵印老别峰壁间枯木二首 其一
周孚（宋代）

与世争春念已忘，道人还许寄斋房。草间翁仲真知己，试问曾经几度霜。
筹笔诸峰
文同（宋代）

君看筹笔驿江边，翠壁苍崖起昼烟。
正是峡中佳绝处，土人休用作畲田。
云罩寺三首 其三
弘历（清代）

精蓝小憩坐山楼，楼上前题著壁留。即此便成常住相，谁云驹影迅于流。
寓江州西城
董嗣杲（宋代）

奔忙梦落富池程，归托蘧庐恋灌城。
有石醉乘新月坐，无家吟灌乱云行。
衣遗母线寒针在，烧起公山晚阵鸣。
邻屋酒香堪洗恨，拟栽松菊俲渊明。
春日野行
温庭筠（唐代）

雨涨西塘金堤斜，碧草芊芊晴吐芽。野岸明媚山芍药，

水田叫吐官虾蟆。镜中有浪动菱蔓，陌上无风飘柳花。

何事轻桡句溪客，绿萍方好不归家。
东林行
郭祥正（宋代）

龙蟠大地藏山腹，瑞气蒙笼紫金屋。香炉万丈擎碧霄，二涧斜飞落寒玉。

晋朝遗事唐人辞，皴斮龟螭尚堪读。楼烦真人应梦来，夜斧丁丁神伐木。

安帝亲留步辇迎，灵运开池素华馥。会随流转不成尘，灯焰明明自相续。

游人未达此理元，安得清凉灭贪欲。我今弃官脱尘网，僧宝瞻依无不足。

跨黄牛，骑白鹿，时时自唱无生曲。无生曲，君试听，五音六律和不得，为君写作东林行。
题金粟洞
白玉蟾（宋代）

白云乱山深复深，洞口枯树鸣幽禽。玉雪影梅春寂寞，琅风韵幽夜萧森。

海流城外青罗带，岩耸天边碧玉簪。忆著仙人郑文叔，泪随夕照落平林。
三月朔登绝顶
彭华（明代）

蹑衣飞步上山巅，回首人间一惘然。千里渺茫云似水，诸峰罗列树连天。

风鸣石涧飞寒雨，火伏丹炉袅篆烟。何日归休无一事，閒身不惜访群仙。
南溪别业
岑参（唐代）

结宇依青嶂，开轩对翠畴。树交花两色，溪合水重流。

竹径春来扫，兰樽夜不收。逍遥自得意，鼓腹醉中游。
抱疾出都潞河登舟用谢惠连秋怀韵
钱陈群（清代）

初觉烦虑清，便忘疢疾患。抚序秋正深，惊时岁将晏。

俄看雷霆过，仰瞻云霞烂。无心警晨鸡，有意侣寒雁。

凉飙轻袭裾，新月忽窥幔。启涂信云首，言旋直如半。

未问季主卜，岂邀隶首算。平生感瞿瞿，虽休毋敢慢。

恐辜眷旧恩，忍怠垂成宦。观往起遐思，知来自深玩。

忧至时读书，兴发一遣翰。近窗罾网施，傍楫葭菼乱。

戋戋念未申，耿耿坐待旦。抱迹义取韬，执德理终焕。

谁无依恋情，岂兴迟暮叹。生还傥可期，厄酒召亲串。
次韵公定世弼登北都东楼四首
黄庭坚（宋代）

汉皇勤远略，晚节相千秋。
不足中原地，犹思一战收。
望朝方北顾，斜日倚东楼。
庙算知无敌，寒儒浪自愁。
贤八咏·谢安围碁
姚勉（宋代）

安石廊庙姿，岂不娴将略。
氐奴惊伟人，良已先得着。
宣统己酉范祠春祭纪事 其二
叶昌炽（清代）

异地重瞻高义园，忆持使节到邠原。堇荼不改沿陶穴，蘋藻毋忘报水源。

良相同朝惟富弼，霸才今日尽张元。裂冠毁冕嗟何有，礼教无逾视短垣。
次韵李汉老诗
刘子翚（宋代）

蒙庄叹隙驹，孔圣悲逝川。
百年生有涯，万感情无边。
贤愚真唯生，系心同一缘。
内热蛊其中，伊谁肯求痊。
乐哉今日游，众宾肃初筵。
社樗间群材，嫫母参众妍。
谑弄既莞尔，献酬亦颓然。
胡为发争端，咄咄论深禅。
击水但增波，止薪自无烟。
便应三宜休，敢论四不迁。
公如高车驰，扬尘绝通廛。
我如驭小驷，交绥已回旋。
初谋不自量，取困大敌前。
金化质不亡，冰融水非坚。
市门有真楼，相从待他年。
赞童科安医师
释月涧（宋代）

惟吾一指，造大极玄。视天下人，咸若小儿。起膏肓疾，犹谈笑然。

貌可丹青，玄孰传焉。
过姚秋江钓矶
陈允平（宋代）

莎草离离碧树闲，只疑曾是子陵滩。
槿花篱落虫声碎，芦叶汀洲雁阵寒。
江上浪平潮正熟，渡头人去月初残。
夜深不管蛟龙睡，独对西风把钓竿。
浣溪沙 其一 呈潮阳使君宋台簿敦书
姚述尧2（宋代）

乳酒初颁菊正黄。去年高宴近清光。朝回犹带御炉香。

暂向花封陪客醉，已闻芝检促归装。昌黎宁许到潮阳。
明发陈公径过摩舍那滩石峰下十首
杨万里（宋代）

山转江亦转，江行山亦行。
风鬟照玉镜，素练萦青屏。
我本山水照，澹无轩冕情。
尘中悔一来，事外怀孤征。
忽乘沧浪舟，仰高俯深清。
餐翠腹可饱，饮渌身顿轻。
鹧鸪不相识，还作故园声。
题夏少卿霞天过雨竹
张瑰（宋代）

我昔少小湖海游，孤舟曾溯湘之流。钟龙两岸翠欲动，雨声叶叶吟清秋。

拥衾篷底睡不足，梦起寒惊如轧玉。千枝万枝湿未乾，都与澄江混晴绿。

须臾霁色江天空，夕阳疏影摇玲珑。清阴过岸到吟席，徐觉飒飒生凉风。

今朝偶见太常笔，坐对此君情恍惚。兴来挥翰为君题，却忆潇湘旧游日。
喜迁莺
张继先（宋代）

情缠识缚，叹时人不悟，酒中真乐。纵欲招愆，迷心失行，却道为他狂药。须信醉舞狂歌，也有良知真觉。无倚泊。任暖气同流，三关三络。

落魄。清闲客。醉乡深处，风月长酬酢。空花消亡，光明显露，人我自皆忘却。不问市酝村醪，尽可浅斟低酌。从鄙薄。竞口口谈醒，言言成错。
颂古三十六首
释惟一（宋代）

来去客情千样别，高低主礼一般施。
相逢不饮空归去，明月清风也笑伊。
喜迁莺令（送何晋之大著兄趋朝，歌以侑酒）
张元干（宋代）

文倚马，笔如椽。桂殿早登仙。旧游册府记当年。衮绣合貂蝉。

庆游申，瞻玉座，鹓鹭正陪班。看君稳步过花砖。归院引金莲。
读骚
叶茵（宋代）

举世昏昏醉未醒，独醒寂萤楚江滨。
后人爱把离骚读，不道离蚤误后人。
四和香 黄三出所藏元刊文信国集杜诗属题盖囗中作也感而赋此
梁鼎芬（清代）

正气歌成诗更烈。字字悲宫阙。石烂海枯心不歇。谁得及、铮铮铁。

一卷麻沙精妙绝。来历犹能说。我欲读之喉更咽。君试看、斑斑血。
贺希瓐侄得男
赵师吕（宋代）

天潢一派福流长，旅邸重闻夹乌香。海上蟠桃千古秀，月中仙桂万年芳。

象贤应拟家声振，缮德还期国运长。端是吾宗能厚积，故生麟凤兆祯祥。
许州郑使君孩子（一作法振诗）
护国（唐代）

毛骨贵天生，肌肤片玉明。见人空解笑，弄物不知名。

国器嗟犹小，门风望益清。抱来芳树下，时引凤雏声。
送满上座
释居简（宋代）

文公住处儿时到，尚记崔嵬紫翠联。隔岸土封刘氏藁，它山石翠杜陵篇。

天开双阙凌飞雾，经注千名富近年。倘有异时陈伯玉，潸然为我作欣然。
寄题南山王隐居（一作王隐士居）
许浑（唐代）

近逢商洛客，知尔住南塘。草阁平春水，柴门掩夕阳。

随蜂收野蜜，寻麝采生香。更忆前年醉，松花满石床。
秋怀十首 其五
朱松（宋代）

宴坐自观我，中深抱天机。从知月胜火，胥失兔与蹄。

大虚同一如，浮云渺何依。悠然渊明心，千载与我期。
绿阴
舒岳祥（宋代）

穉绿藉老红，政尔有余妍。
万虑不作时，清朗见尧天。
中伏日陪二通判妙觉寺避暑
梅尧臣（宋代）

绀宇迎凉日，方床御綌衣。
清谈停玉麈，雅曲弄金徽。
高树秋声早，长廊暑气微。
不须河朔饮，煮茗自忘归。
青玉案·巨舟双橹鸣鹅鹳
黎廷瑞（宋代）

巨舟双橹鸣鹅鹳。千万顷、玻璃面。宇宙浮萍堪永叹。黄唐开辟，秦隋争战。不把江山换。芦花新雪秋撩乱。何处渔舟起孤管。一片古愁萦不断。平沙矮树，溪烟荒岸。落日西风雁。
次韵君俞三诗时在山下
李复（宋代）

西陵大火流，南融已颓征。
凉风拂庭树，槭槭起秋声。
遥夜抱膝坐，耿耿河汉明。
岂无尊中酒，非君谁与倾。
钱塘江观潮歌
杨知新（清代）

癸卯八月月既望，凤山门外来观潮。
始入蜿蜒仅一线，或断或续流漂摇。
须臾乘风立十丈，浪花飞激吴山椒。
势如雷霆发震怒，声如车骑腾喧嘈。
皎如银山驾两座，疾如骤雨倾崇朝。
红幡白马降荒忽，赑屃出没鱼龙骄。
地轴顿翻白日动，云气半晦青天高。
当日钱王意气豪，三千强弩曾亲操。
潮头忽向富阳落，至今箭铁沈洪涛。
我来正逢日卓午，汹涌直欲排云霄。
壮观一洗胸次隘，掉险跨越秦函崤。
忽忆南宋请降日，北兵骈集屯江皋。
宫中福人默虔祷，至诚或可回斗杓。
惊波疾卷一千里，百万性命轻鸿毛。
如何三日竟不至，天意毋乃亡南朝。
江山依旧尘劫换，慷慨吊古歌长谣。
日斜潮罢各归去，满林落叶风萧萧。
久不得家书 其一
汤鹏（清代）

鲜鲜踯躅花，得得栗留声。膝前四儿女，竞作嬉春行。

焉知我心深，忧愁不可名。瘦妻拭几席，罗列酒与蔬。

有酒我不饮，有疏我不茹。达旦我不寝，绕屋百匝趋。

我自离父母，悲欢同谁道。岁月日已深，衣裳日已槁。

骨奇行路难，诗富黄金少。至哉我父母，黄金非所祷。
载酒东山招同韩伯仪韩伯声何俞之二明府各赋
张萱（明代）

空江寒色薄城闉，把酒凭高客望频。结社喜逢来二仲，休官今已见三人。

尊前鸟过千山暝，杖底烟轻万井新。共说浮生閒便得，西风何事怨江蘋。
闻李频员外卒
贯休（唐代）

苍苍难可问，问答亦难闻。落叶平津岸，愁人李使君。

文章应力竭，茅土始天分。又逐东风去，迢迢隔岭云。
新辟小园
陆游（宋代）

人生如意每难全，草草园池却自然。
世事已抛高枕外，春风常自短筇前。
堕空花片纷红雨，遍地苔痕长绿钱。
酒户渐增诗兴自，天容此老剩狂颠。
燕来
韦庄（唐代）

去岁辞巢别近邻，今来空讶草堂新。
花开对语应相问，不是村中旧主人。
送王县尹之官湘潭
陆文圭（元代）

江亭重执手，雪压暮湖平。
台阁逾三载，统歌又一城。
遗乡因楚俗，令尹似湘清。
别驾余知已，分延吒寄声。
自灵泉晚过崇因寺口占
毕仲游（宋代）

前峰竦而嵬，后峰屹且峨。冷月射溪水，紧风平野火。

同游独无语，此意谁知我。虎避无情人，出门不须锁。
春日杂书十首 其一
朱淑真（宋代）

春来春去几经过，不是今年恨最多。
寂寂海棠枝上叶，照人清夜月如何。
还家
王安石（宋代）

还家岂不乐，生事未应闲。
朝日已复出，征鞍方更攀。
伤心百道水，阂目万重山。
何以忘羁旅，翛然醉梦间。
代书诗一百韵寄微之
白居易（唐代）

忆在贞元岁，初登典校司。身名同日授，心事一言知。

肺腑都无隔，形骸两不羁。疏狂属年少，闲散为官卑。

分定金兰契，言通药石规。交贤方汲汲，友直每偲偲。

有月多同赏，无杯不共持。秋风拂琴匣，夜雪卷书帷。

高上慈恩塔，幽寻皇子陂。唐昌玉蕊会，崇敬牡丹期。

笑劝迂辛酒，闲吟短李诗。儒风爱敦质，佛理赏玄师。

度日曾无闷，通宵靡不为。双声联律句，八面对宫棋。

往往游三省，腾腾出九逵。寒销直城路，春到曲江池。

树暖枝条弱，山晴彩翠奇。峰攒石绿点，柳宛麹尘丝。

岸草烟铺地，园花雪压枝。早光红照耀，新溜碧逶迤。

幄幕侵堤布，盘筵占地施。征伶皆绝艺，选伎悉名姬。

粉黛凝春态，金钿耀水嬉。风流夸堕髻，时世斗啼眉。

密坐随欢促，华尊逐胜移。香飘歌袂动，翠落舞钗遗。

筹插红螺碗，觥飞白玉卮。打嫌调笑易，饮讶卷波迟。

残席喧哗散，归鞍酩酊骑。酡颜乌帽侧，醉袖玉鞭垂。

紫陌传钟鼓，红尘塞路岐。几时曾暂别，何处不相随。

荏苒星霜换，回环节候催。两衙多请告，三考欲成资。

运启千年圣，天成万物宜。皆当少壮日，同惜盛明时。

光景嗟虚掷，云霄窃暗窥。攻文朝矻矻，讲学夜孜孜。

策目穿如札，锋毫锐若锥。繁张获鸟网，坚守钓鱼坻。

并受夔龙荐，齐陈晁董词。万言经济略，三策太平基。

中第争无敌，专场战不疲。辅车排胜阵，掎角搴降旗。

双阙纷容卫，千僚俨等衰。恩随紫泥降，名向白麻披。

既在高科选，还从好爵縻。东垣君谏诤，西邑我驱驰。

再喜登乌府，多惭侍赤墀。官班分内外，游处遂参差。

每列鹓鸾序，偏瞻獬豸姿。简威霜凛冽，衣彩绣葳蕤。

正色摧强御，刚肠嫉喔咿。常憎持禄位，不拟保妻儿。

养勇期除恶，输忠在灭私。下鞲惊燕雀，当道慑狐狸。

南国人无怨，东台吏不欺。理冤多定国，切谏甚辛毗。

造次行于是，平生志在兹。道将心共直，言与行兼危。

水暗波翻覆，山藏路险巇.未为明主识，已被倖臣疑。

木秀遭风折，兰芳遇霰萎。千钧势易压，一柱力难支。

腾口因成痏，吹毛遂得疵。忧来吟贝锦，谪去咏江蓠。

邂逅尘中遇，殷勤马上辞。贾生离魏阙，王粲向荆夷。

水过清源寺，山经绮季祠。心摇汉皋珮，泪堕岘亭碑。

驿路缘云际，城楼枕水湄。思乡多绕泽，望阙独登陴。

林晚青萧索，江平绿渺瀰。野秋鸣蟋蟀，沙冷聚鸬鹚。

官舍黄茅屋，人家苦竹篱。白醪充夜酌，红粟备晨炊。

寡鹤摧风翮，鳏鱼失水鬐.暗雏啼渴旦，凉叶坠相思。

一点寒灯灭，三声晓角吹。蓝衫经雨故，骢马卧霜羸。

念涸谁濡沫，嫌醒自歠醨.耳垂无伯乐，舌在有张仪。

负气冲星剑，倾心向日葵。金言自销铄，玉性肯磷缁。

伸屈须看蠖，穷通莫问龟。定知身是患，应用道为医。

想子今如彼，嗟予独在斯。无憀当岁杪，有梦到天涯。

坐阻连襟带，行乖接履綦。润销衣上雾，香散室中芝。

念远缘迁贬，惊时为别离。素书三往复，明月七盈亏。

旧里非难到，馀欢不可追。树依兴善老，草傍静安衰。

前事思如昨，中怀写向谁。北村寻古柏，南宅访辛夷。

此日空搔首，何人共解颐。病多知夜永，年长觉秋悲。

不饮长如醉，加餐亦似饥。狂吟一千字，因使寄微之。
和苏著作麻姑十咏·秦人峰
李覯（宋代）

秦法虽甚苛，秦吏若犹拙。
山林不数里，俾尔逃得脱。
予观后世不，政役火烈烈。
苟非为鬼神，何计避羁绁。
圣皇今在御，百不咸均节。
常披诏书意，苦念生财竭。
谁能将顺者，所望在贤哲。
无使峰中人，笑我民屠裂。
湘水深
邓云霄（明代）

谁鼓瑟兮怀思？君山落镜兮修眉。帝子降兮北渚，竹飒飒兮潇湘雨。

魂恍惚兮合离，情含睇兮默语。伐班竹兮吹洞箫，骑赤凤兮奏虞韶。

扫八极兮拥彗，荃独命兮皋陶。
秋夕与王处士话别
崔涂（唐代）

微灯照寂寥，此夕正迢迢。丹桂得已晚，故山归尚遥。

虫声移暗壁，月色动寒条。此去如真隐，期君试一瓢。
何季皋司理故人也作诗见相勉意二首 其一
戴复古（宋代）

梅花庾岭外，别是一山川。那使民无讼，须知狱有冤。

心常存正直，法不尚平反。于氏缘何事，阴功到子孙。
鹊桥仙（寄季顺妹）
苏氏（宋代）

星移斗转，玉蟾西下，渐觉东效向晓。马嘶人语隔霜林，望千里、长安古道。

珠宫姊妹，相逢方信，别后十分瘦了。上林归去正花时，争奈向、花前又老。
福田寺
陈天麟（宋代）

逵市前朝寺，何年古佛庐。
上方分胜业，小筑寄幽居。
坡陇青相接，川原绿自如。
欹眠听秋雨，怀抱稍虚徐。
杂诗五首 其三
张九龄（唐代）

良辰不可遇，心赏更蹉跎。终日块然坐，有时劳者歌。

庭前揽芳蕙，江上托微波。路远无能达，忧情空复多。
鹧鸪天（梦符置酒于野堂，出家姬歌自制词以侑觞，次韵）
郭应祥（宋代）

我离浏川七载强。去思那有召公棠。方怀旧友归鸿阁，忽枉高公戏彩堂。

频举白，剩添香。剧谈不觉引杯长。官居也有城门禁，未到三更尽不妨。
宣城道中
华岳（宋代）

恰到杏花天，转头过禁烟。
燕归才数日，蚕起又三眠。
少智惭樗里，多材忆孟坚。
功名且随分，无苦自咨煎。
诗一首
朱伯虎（宋代）

松竹萧森水石闲，亭台高下耸层峦。环观叠嶂千重碧，俯瞰澄江万顷寒。

佳景真宜南国诧，画图堪与北人看。使君贤雅能行乐，肯向东山羡谢安。
梦觉 其一
赵鼎（宋代）

竹枕藤床一室虚，松风瑟瑟梦惊馀。破窗犹有流萤渡，老我疏慵不读书。
中岩十八咏·宝瓶峰
晁公溯（宋代）

谁将巾瓶来，置此几席间。
不可唤木{左木右突去丶}，试往问沩山。
春风堂
张辑（宋代）

一门和气只春知，笑语何殊膝下嬉。
不觉兄弟俱老大，此心犹道是儿时。
再用韵送谢拙逸 其二
徐瑞（宋代）

辟俗寻常昼掩门，弄丸聊复了朝昏。折梅且寄春风信，终待相逢慰渴魂。
辑句招王国正四首
项安世（宋代）

万里相逢贪握手，蓬门今始为君开。
留连城郭今如此，有底忙时不肯来。
何生复用涂字韵喜予从东坡游作三篇见寄次韵答之后篇柬刘壮舆 其一
李彭（宋代）

峤南将成金匮书，喜又赐环香拂涂。万钉围腰乃为祟，惯作臞拂多槁枯。

元符相国泣前鱼，长流百粤复羌胡。周汉二宣果明哲，金玉王度复关渠。
九日送别
王之涣（唐代）

蓟庭萧瑟故人稀，何处登高且送归。
今日暂同芳菊酒，明朝应作断蓬飞。
蒲中杂咏 铁佛寺
赵鼎（宋代）

波面香风落磬声，夕阳楼殿更分明。蓬莱弱水端难到，聊与人间作化城。
寄子由二首 其二
张耒（宋代）

丈席他年闻至言，艰难不敢坠周旋。文词老去真何益，道妙平生薄有缘。

人事眼前惟欲睡，丹经肘后更难传。清秋一室林泉好，洒扫思为杖屦先。
诉愁
朱淑真（宋代）

苦没心情只爱眠，梦魂还又到愁边。旧家庭院春长锁，今夜楼台月正圆。

锦夜楼台双凤带，兽炉闲爇水沉烟。良辰美景俱成恨，莫问新年与旧年。
题梅花白头公图
胡奎（元代）

谁写罗浮梦里云，飞来山鸟意相亲。傍人莫笑头如雪，占得江南第一春。
蒙用诸人韵赋诗见贻复用韵谢之
晁说之（宋代）

一年几相筑新沙，鼙鼓难开上苑花。
顾我何堪鸣玉佩，如君不得侍金华。
隐身思傍悬壶树，仙驭须求蒙顶茶。
辜负麒麟功业志，只教人唤作诗家。
秋宵
刘子翚（宋代）

秋宵如许永，兀坐思悠哉。
手误挑灯灭，情长鼓瑟哀。
清号生窍穴，皓色转崔嵬。
醉觉雄心在，流光且莫催。
渡江云·杨花
周济（清代）

春风真解事，等闲吹遍，无数短长亭。
一星星是恨，直送春归，替长落花声。
凭阑极目，荡春波、万种春情。
应笑人舂粮几许？
便要数征程。
冥冥，车轮落日，散绮余霞，渐都迷幻景。
问收向红窗画箧，可算飘零？
相逢只有浮云好，奈蓬莱东指，弱水盈盈。
休更惜，秋风吹老莼羹。
更漏子·月蟠根
郭应祥（宋代）

月蟠根，天雨粟。宜贮阿娇金屋。心欲醉，眼偏明。无穷佳思生。焰银红，纷宝斝。倒著接?花下。人已散，梦初回。渴心犹望梅。
谢郎给事送建茗
释重顯（宋代）

陆羽仙经不易夸，诗家珍重寄禅家。
松恨石上春光里，瀑水烹来斗百花。
宫词 其四十九
赵佶（宋代）

明辉严敞寿春前，仪凤翔鸾曲水穿。欲就金阶连翠沼，更开花洞远相连。
水龙吟（上巳）
李弥逊（宋代）

化工收拾芳菲，晕酥翦彩迎春禊。江山影里，泰阶星聚，重寻古意。曲水流觞，晚林张宴，竹边花外。倩飞英衬地，繁枝障日，游丝驻，羲和旆。

云避清歌自止。放一钩、玉沈寒水。西园飞盖，东山携妓，古今无愧。闻道东君，商量花蕊，作明年计。待公归，独运丹青妙手，忆山阴醉。
良月十二日幼望吉甫季雅起渊游上善明日集保
钱时（宋代）

晚泊青溪一岸沙，偶然游目到仙家。
是谁办得閒情性，来伴幽人看菊花。
濠州七绝 四望亭
苏轼（宋代）

（太和中刺史刘嗣之立，李绅以太子宾客分司东都，过濠，为作记。
记今存而亭废者数年矣。
）颓垣破础没柴荆，故老犹言短李亭。
敢请使君重起废，落霞孤鹜换新铭。
张良
王安石（宋代）

留侯美好如妇人，五世相韩韩入秦。
倾家为主合壮士，博浪沙入击秦帝。
脱身下邳世不知，举国大索何能为。
素书一卷天与之，谷城黄石非吾师。
固陵解鞍聊出口，捕取项羽如婴儿。
从来四皓招不得，为我立弃商山芝。
洛阳贾谊才能薄，扰扰空令绛灌疑。
署中独酌先后共得十首颇有白家门风不足存也 其二
王世贞（明代）

九十韶光半已孤，揽衣推枕自支吾。诗名不傍新诗长，酒病全须浊酒扶。

漫笑吴儿书咄咄，虚劳赵女和乌乌。蒸酥细薤香粳饭，为问先生得也无。
初十日王震秀才家探梅
吕本中（宋代）

不问主人聊一来，水亭风榭小徘徊。春风大似私南土，未腊江梅半欲开。
王才臣求园中六诗杨秘监谢尚书皆赋·庄敬日
周必大（宋代）

曲礼毋不敬，圣门恭而安。
少成复习惯，心广仍体胖。
题城南书院三十四咏
张栻（宋代）

新竹成林蕉叶青，隔篱深处有蝉鸣。
晚凉更觉长堤静，自绕荷花待月明。
南歌子 冬景
元好问（金朝）

暖日烘晴昼，轻寒护晓霜。小春庭院绕天香。仙佩珊珊，来自五云乡。

庭下芝兰秀，壶中日月长。要看鬓绿与瞳方。一笑人间，千岁饮淋浪。
送薛温州（惊字）
权德舆（唐代）

昨日馈连营，今来刺列城。方期建礼直，忽访永嘉程。

郡内裁诗暇，楼中迟客情。凭君减千骑，莫遣海鸥惊。
寄象山延寿无象和尚
释云岫（宋代）

瑞云山裹善知识，道在东南海上行。
擂鼓转航容易事，秋风八月大潮生。
训蒙绝句 其二
朱熹（宋代）

存以公兮亡以私，存亡倏忽动时机。莫教事过方才省，辨析须严念虑微。
天王寺佛塔灯隔林奇绝因成口占
陈文蔚（宋代）

上元灯火九衢中，何似金莲下半空。
要识隔林奇绝处，星球带叶荔枝红。
形影神诗三首 其二 影答形
释函是（明代）

至理无亲疏，近情分苦乐。身心我不知，一味随倒卓。

始终同劳劳，趣避省营度。汝亦待神明，悲欢要先觉。

苦乐虽梦幻，忘形焉可学。日夕相体悉，一解一切缚。

此理须稔知，且勿候凋落。我固候化迁，悠悠欣所托。
次韵汪少卿雪晴
方岳（宋代）

夜寒吹角落孤城，吹得诗成天未明。雪冱宾鸿催岁事，霜晴乌鸟作春声。

一床书老客中梦，二顷田微郭外耕。但得年丰歌裤饮，茅斋犹有旧瓷觥。
李总干遗诗十四句师于一句之下加颂七句 其七
释印肃（宋代）

问他怎如此，日轮正当午。鼻孔廓辽天，我道无门户。

唯佛与佛知，有为无作做。若问如何道，瞪目不相顾。
游东岩
陈与义（宋代）

散策东岩路，梦中曾记经。
斜晖射残雪，岩谷遍晶荧。
鸦鸣山射射，意迥川冥冥。
乘兴欲穷讨，会心还少停。
新晴远村白，薄暮群峰青。
危途通仙境，胜日行画屏。
岂独冷一念，将期朝百灵。
不同南涧咏，悲慨满中扃。
越鸡不能伏鹄卵
姚鼐（清代）

庶类同蕃育，成形异化裁。越鸡良渺矣，鹄卵实宏哉。

早计同时夜，兼包乏巨才。漫将孚粥久，奢望羽毛开。

盈握雏宜出，横天翼讵来。仙禽终血卖，凡鸟自□摧。

螟负徵为蜾，人师有铸回。必求霄汉翥，树栅岂蒿莱？